**Comunicat de presă**

Data: 25/09/2017

**Organizarea celui de-al cincilea eveniment de tip workshop privind implementarea proiectelor finanțate din Programul Operaţional Capacitate Administrativă (POCA) 2014-2020**

Autoritatea de Management pentru Programul Operaţional Capacitate Administrativă (AM POCA) derulează proiectul „***Sprijin pentru activitățile de publicitate, informare și comunicare ale AM POCA, cod SIPOCA 38***”. Una dintre activitățile majore ale acestui proiect vizează organizarea a 9 evenimente de tip workshop în București, dedicate beneficiarilor şi potențialilor beneficiari ai acestui program operațional şi au ca scop dezbaterea unor teme alese privind elaborarea cererilor de finanțare și solicitarea finanțării la AM POCA, posibile situații și probleme privind implementarea (raportări către AM, depunerea cererii de rambursare, debite, nereguli, recuperări, etc.).

Al cincilea eveniment de tip workshop a avut loc în data de **21 septembrie 2017**, începând cu ora 9:00, în Sala de conferințe Politehnica a Hotelului Yesterday, București, cu participarea reprezentanților din conducerea AM POCA și a altor experți în implementarea și derularea proiectelor.

La eveniment au participat reprezentanți ai Ministerului Public - Parchetul de pe lângă Înalta Curte de Casație și Justiție, Ministerului Justiției, Consiliului Superior al Magistraturii și Agenției Naționale de Administrare a Bunurilor Indisponibilizate.

În cadrul acestui al cincilea eveniment au fost prezentate aspecte cu privire la demararea și raportarea progresului proiectului, asistența AM POCA post contractare, monitorizarea și verificarea la fața locului, gestionarea resurselor financiare ale proiectului, planificarea și derularea achizițiilor publice, modificarea contractului de finanțare, informarea și publicitatea proiectului, precum și categoriile de nereguli şi metodele de detectare ale acestora în cadrul proiectelor.

**Programul Operaţional Capacitate Administrativă beneficiază de o alocare financiară în valoare de 553,19 milioane euro din Fondul Social European pentru perioada 2014 -2020.**

Mai multe tipuri de beneficiari pot obține finanțare în cadrul programului: autorități și instituții publice centrale, autorități administrative autonome, ONG-uri, parteneri sociali, instituții de învățământ superior acreditate și de cercetare, Academia Română, autorități și instituții publice locale de la nivelul județelor și municipiilor, autorități și instituții publice locale beneficiare ITI (Investiţii teritoriale integrate), instituții din sistemul judiciar.